Den 16. maj er hvert år en stor dag for landets jægere – det er nemlig dagen, hvor bukkejagten officielt skydes i gang.

Siden solopgang har jægerne været på plads i jagttårne, hvor de første skud måtte løsnes i dette års bukkesæson. På Børglum Kloster er dagen efterhånden blevet en tradition, hvor jægerne får lov at vise deres bukke frem til det såkaldte bukkepral. Niels Jørgen Mejlholm fik i dag en perfekt start på årets bukkejagt. Efter et par timer i jagttårnet kom forløsningen. - Det er jo en premieredag, og det ser de fleste jægere frem til, siger Niels Jørgen Mejlholm. Det er måske ikke så tilfældigt, at Niels Jørgen Mejlholm får udbytte på bukkejagtens første dag, selvom det hører til sjældenhederne. For når jagttegnet er fyldt 60 år, følger det også med en erfaren jæger. - Jo ældre man bliver, jo mere passioneret bukkejæger bliver man nok, for det er en jagt, hvor man kan sidde stille og nyde naturen og tage den beslutning, der skal tages, uden det skal gå forhastet til, forklarer han. Kan prale med bukken på Børglum Kloster Dagen bliver kun bedre af, at Niels Jørgen Mejlholm nu kan tage sit buk med til bukkepral på Børglum Kloster. Her viser jægerne stolt dagens fangst frem. I år er 80 jægere en del af bukkepral. - Det er jo et flot syn, og det viser, at der er andre, der har samme interesse, lyder det fra Niels Jørgen Mejlholm. Hver af de jægere, der har fået ram på en af dagens 15 bukke, får som bukkepral-navnet antyder, lov at prale med deres bedrift. Selvom Niels Jørgen Mejlholm er en af de kun 14 ud af 80 jægere, der får en buk med hjem i dag, så foregår praleriet stadig på nordjysk. - Stolt og stolt, jamen man er vel altid stolt over, at ting de lykkes. Se indslaget med Niels Jørgen Mejlholm og dagens bukkepral her: